
Nagysebességű TCP kapcsolatok teljesítmény-analízise hangolható pufferek alkalmazásával

A dolgozat célja TCP kapcsolatok átviteli karakterisztikájának elemzése nagysebességű hálózati környezetben a küldő és fogadó oldali pufferek hangolásával, különböző TCP torlódásvezérlő algoritmusok használata esetén.
A vizsgálathoz egy dedikált laborkörnyezetet alakítottam ki, amely rugalmasan konfigurálható, alkalmas számos TCP variáns átviteli teljesítményének mérésére. A mérés kezdetben közvetlen összeköttetésű pont-pont 10 Gbit/s sebességű Ethernet linken történt, majd szoftveres késleltető technika segítségével - nagy távolságú WAN kapcsolat emulálása mellett - további mérések zajlottak. A mérési eredményeket leíró statisztikai módszerek segítségével értékeltem ki, ami alapján eldönthetővé vált, mely TCP variánsok és pufferméretek optimálisak nagysebességű adatátvitel megvalósítására LAN illetve WAN környezetben.



